रांची. बोकारो के इंडस्ट्रियल स्कूल बालीडीह का एफिलिएशन खत्म होगा। इस परीक्षा केंद्र पर हो रही जैक की इंटर केमिस्ट्री परीक्षा की काॅपियां घर पर लिखी जा रही थीं। मंगलवार को दो कॉपियों के साथ एक युवक पकड़ा गया था। इसके बाद स्थापना अनुमति प्राप्त इस स्कूल के खिलाफ कार्रवाई शुरू कर दी गई है।
बुधवार को जैक चेयरमैन डॉ. अरविंद प्रसाद सिंह ने स्कूली शिक्षा सह साक्षरता सचिव आराधना पटनायक और बोकारो डीसी को पत्र लिखा है। स्कूल के प्रिंसिपल सह केंद्र अधीक्षक से स्पष्टीकरण मांगा गया है। पूछा गया है कि क्यों न स्कूल की मान्यता खत्म कर दी जाए। क्योंकि सेंटर से बाहर कॉपी लिखे जाने से जैक की छवि धूमिल हुई है। जिन परीक्षार्थियों की कॉपियां बाहर मिली थीं, वह दोनों विस्थापित मजदूर इंटर कॉलेज, कनारी, पुक्काडीह (बोकारो) के स्टूडेंट हैं। जैक के परीक्षा नियंत्रक डॉ. सत्यजीत सिंह ने इंटर कॉलेज के प्रिंसिपल से गुरुवार तक दोनों स्टूडेंट्स की जानकारी मांगी है। अगर गुरुवार तक सभी कागजात जमा नहीं कराए गए तो प्रिंसिपल के खिलाफ केस दर्ज कराया जाएगा।
नकल करते 75 परीक्षार्थी निष्कासित
जैक की मैट्रिक व इंटर परीक्षा में बुधवार को 75 परीक्षार्थी नकल करते पकड़े गए। उन्हें निष्कासित कर दिया गया है। सबसे अधिक गढ़वा से 68 परीक्षार्थी निष्कासित हुए। इनमें मैट्रिक के नौ और इंटर के 59 परीक्षार्थी शामिल हैं। पलामू के हुसैनाबाद से इंटर के दो और बोकारो में इंटर के तीन छात्र निष्कासित किए गए हैं। वहीं हजारीबाग के बरकट्ठा में अपने भाई की जगह परीक्षा देते दो युवकों को पकड़ा है। दोनों को निष्कासित कर एफआईआर दर्ज की गई है।
hin_Deva hin_Deva mag_Deva hin_Deva